钦定古今图书集成/明伦汇编/氏族典/第017卷 > 顾炎武日知录 > 《姓氏之误》
## 钦定古今图书集成/明伦汇编/氏族典/第017卷 > 顾炎武日知录 > 《姓氏之误》

《穀梁传》隐九年：“天王使南季来聘。”南，氏姓也；季，字也；
“南”非姓，姓字衍文。《桓二年》：“及其大夫孔父。”孔，氏。“父”，字
谥也；“父”非谥，谥字衍文。

《诗白华笺》：“褒姒，褒人所进之女，姒其字也。”“字”当作姓。
此康成之误。孔氏曰：“褒国，姒姓。言姒其字者，妇人因
姓为字也。”乃是曲为之解耳。

朱子注《论语》《孟子》，如太公姜姓吕氏，名尚，其别姓氏
甚明。至子夏，孔子弟子，姓卜，名商；子禽姓陈，名亢；子
贡姓端木，名赐；子文姓斗，名谷於菟之类，皆以氏为
姓。齐宣王姓田氏，名辟疆，则并姓氏而为一矣，岂承
昔人之误而未之正与？

宋自夹漈郑氏始著《氏族略》，以前人多未讲此，故《博古图》言州吁姓州，而徽宗欲仿周人“王姬” 之号，故公主谓之“帝姬” 也。。